CELEX: 62020CN0548
Language: da
Date: 2020-10-23 00:00:00
Title: Sag C-548/20: Sag anlagt den 23. oktober 2020 — Rumænien mod Europa-Parlamentet og Rådet for Den Europæiske Union

18.1.2021   
            
            
               DA
            
            
               Den Europæiske Unions Tidende
            
            
               C 19/31
            
         
      Sag anlagt den 23. oktober 2020 — Rumænien mod Europa-Parlamentet og Rådet for Den Europæiske Union
      (Sag C-548/20)
      (2021/C 19/35)
      Processprog: rumænsk
      
         Parter
      
      
         Sagsøger: Rumænien (ved E. Gane, L. Liţu og M. Chicu, som befuldmægtigede)
      
         Sagsøgte: Europa-Parlamentet og Rådet for Den Europæiske Union
      
         Sagsøgerens påstande
      
      
                  —
               
               
                  Direktiv (EU) 2020/1057 annulleres delvist, navnlig artikel 1, stk. 3-6.
                  Subsidiært, og kun såfremt Domstolen måtte fastslå, at disse bestemmelser er uløseligt forbundet med andre bestemmelser i direktiv (EU) 2020/1057 eller vedrører den pågældende retsakts materielle indhold, annulleres denne EU-retsakt i sin helhed.
               
            
                  —
               
               
                  Europa-Parlamentet og Rådet for Den Europæiske Union tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Rumænien har til støtte for søgsmålet fremsat to anbringender.
      
                  1.
               
               
                  
                     Første anbringende om en tilsidesættelse af det proportionalitetsprincip, der er fastsat i artikel 5, stk. 4, TEU
                  
                  Rumænien har gjort gældende, at løsningen med at henvise til kriteriet om typen af transporter med hensyn til identifikation af de situationer, hvori reglerne om udstationering af førere i vejtransportsektoren skal anvendes, ikke har været genstand for Kommissionens evaluering af virkningen og ikke er begrundet i nogen rapport, undersøgelse eller videnskabelige data. Medlovgiverne havde i det foreliggende tilfælde pligt til at foretage en evaluering af virkningen, idet de foretog en betydelig ændring af Kommissionens forslag uden at have tilstrækkelige oplysninger, som gjorde det muligt for dem at vurdere proportionaliteten af den nye foranstaltning.
                  Endvidere skaber kriteriet om typen af transporter usikkerhed ved identifikationen af medlemsstaten og den anvendelige lovgivning. Følgelig krænker henvisningen til dette kriterium retssikkerheden, idet den bl.a. er i strid med de erklærede formål i direktiv (EU) 2020/1057.
                  Desuden kan anvendelsen af reglerne om udstationering i vejtransportsektoren på baggrund af kriteriet om typen af transporter indvirke på den fleksibilitet og hurtighed, der kendetegner denne sektor.
               
            
                  2.
               
               
                  
                     Det andet anbringende om en tilsidesættelse af det princip om forbud mod forskelsbehandling på grundlag af nationalitet, der er fastsat i artikel 18 TEUF
                  
                  Rumænien har gjort gældende, at eftersom markedet for internationale transporter er objektivt centraliseret/polariseret og andelen af operatører i medlemsstaterne i EU’s udkant på markedet for international transport er stigende, er det åbenbart, at operatørerne fra disse områder hovedsageligt vil bære de administrative og finansielle omkostninger, der vedrører udstationering og vil afholde sig fra at gennemføre foranstaltninger såsom artikel 1, stk. 3-6 i direktiv (EU) 2020/1057.
                  Endvidere blev foranstaltningerne i henhold til direktiv (EU) 2020/1057, forordning (EU) 2020/1054 (1) og forordning (EU) 2020/1055 (2) (om yderligere restriktioner for cabotagekørsel, køretøjets tilbagevenden til driftscentralen i etableringsmedlemsstaten inden otte uger, førerens tilbagevenden inden fire uger, forbuddet mod at tage den regulære ugentlige hviletid i køretøjets kabine og udstationering af førere) skabt som søjler i en integreret lovpakke, i hvilken sammenhæng alene en analyse af deres kumulerede virkninger kan illustrere deres faktiske indvirkning på transportmarkedet.
               
            
         (1)  Europa-Parlamentets og Rådets forordning (EU) 2020/1054 af 15.7.2020 om ændring af forordning (EF) nr. 561/2006, for så vidt angår minimumskravene for maksimal daglig og ugentlig køretid, minimumspauser samt daglig og ugentlig hviletid, og forordning (EU) nr. 165/2014, for så vidt angår lokalisering ved hjælp af takografer (EUT 2020, L 249, s. 1).
      
         (2)  Europa-Parlamentets og Rådets forordning (EU) 2020/1055 af 15.7.2020 om ændring af forordning (EF) nr. 1071/2009, (EF) nr. 1072/2009 og (EU) nr. 1024/2012 med henblik på at tilpasse dem til udviklingen i vejtransportsektoren (EUT 2020, L 249, s. 17).